Κανονισμός (ΕΚ) αριθ. 1452/2003 της Επιτροπής

της 14ης Αυγούστου 2003

για διατήρηση της παρέκκλισης που προβλέπεται από το άρθρο 6 παράγραφος 3 στοιχείο α) του κανονισμού (ΕΟΚ) αριθ. 2092/91 του Συμβουλίου όσον αφορά ορισμένες ποικιλίες σπόρων προς σπορά και το πολλαπλασιαστικό υλικό και την καθιέρωση διαδικαστικών κανόνων και κριτηρίων σχετικά με αυτήν την παρέκκλιση

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2092/91 του Συμβουλίου, της 24ης Ιουνίου 1991, σχετικά με τη βιολογική παραγωγή γεωργικών προϊόντων και τις σχετικές ενδείξεις στα γεωργικά προϊόντα και στα είδη διατροφής(1), όπως τροποποιήθηκε τελευταία από τον κανονισμό (ΕΚ) αριθ. 599/2003 της Επιτροπής(2), και ιδίως το άρθρο 6 παράγραφος 3 στοιχείο β) πρώτη και δεύτερη περίπτωση,

Εκτιμώντας τα ακόλουθα:

(1) Το άρθρο 6 παράγραφος 3 του κανονισμού (ΕΟΚ) αριθ. 2092/91 περιλαμβάνει παρέκκλιση σύμφωνα με την οποία τα κράτη μέλη μπορούν να επιτρέψουν, κατά τη διάρκεια μίας μεταβατικής περιόδου που λήγει στις 31 Δεκεμβρίου 2003, τη χρησιμοποίηση, όσον αφορά τη βιολογική παραγωγή, σπόρων προς σπορά και το αγενούς πολλαπλασιαστικού υλικού που δεν παράγονται με τη βιολογική μέθοδο, όταν οι παραγωγοί δεν μπορούν να εφοδιαστούν με πολλαπλασιαστικό υλικό που έχει παραχθεί με τη βιολογική μέθοδο.

(2) Η κοινοτική νομοθεσία σχετικά με τους σπόρους προς σπορά και το πολλαπλασιαστικό υλικό είναι επίσης εφαρμοστέα σύμφωνα με το άρθρο 3 του κανονισμού (ΕΟΚ) αριθ. 2092/91.

(3) Η διατήρηση της βιοποικιλότητας αποτελεί μια σημαντική αρχή της βιολογικής γεωργίας και επομένως θα πρέπει να εξασφαλίζεται στους γεωργούς η επιλογή από ένα ευρύ φάσμα ποικιλιών περιλαμβανομένων και των εγχώριων ποικιλιών.

(4) Είναι βέβαιο ότι για ορισμένα είδη που καλλιεργούνται εντός της Κοινότητας δεν θα διατίθενται επαρκείς ποσότητες βιολογικών σπόρων προς σπορά και αγενούς πολλαπλασιαστικού υλικού μετά τις 31 Δεκεμβρίου 2003.

(5) Είναι λοιπόν απαραίτητο να διατηρηθεί η δυνατότητα χρησιμοποίησης σπόρων προς σπορά και πολλαπλασιαστικού υλικού που δεν έχουν παραχθεί με τη βιολογική μέθοδο, στις περιπτώσεις που είναι αδύνατον να βρεθούν σπόροι προς σπορά ή πολλαπλασιαστικό υλικό που έχει παραχθεί με τη βιολογική μέθοδο παραγωγής.

(6) Για τα είδη για τα οποία θα υπάρχουν επαρκείς ποσότητες βιολογικών σπόρων προς σπορά ή πολλαπλασιαστικού υλικού όσον αφορά έναν σημαντικό αριθμό ποικιλιών δεν θα πρέπει να επιτρέπεται η χρησιμοποίηση σπόρων προς σπορά ή αγενούς πολλαπλασιαστικού υλικού που δεν έχουν παραχθεί με τη βιολογική μέθοδο. Θα καταρτισθεί συνεπώς ένας κατάλογος όπου θα αναγράφονται τα είδη τα οποία δεν υπάγονται στην εν λόγω παρέκκλιση.

(7) Η εφαρμογή της παρέκκλισης σχετικά με το αγενές πολλαπλασιαστικό υλικό, εκτός από τους κονδύλους πατάτας προς φύτευση, επαφίεται στη διακριτική ευχέρεια των κρατών μελών μέχρι να καθιερωθούν τα κατάλληλα κριτήρια σε κοινοτικό επίπεδο.

(8) Η προσφορά και η ζήτηση σπόρων προς σπορά και πολλαπλασιαστικού υλικού που παράγονται με τη βιολογική μέθοδο παραγωγής, πρέπει να γίνουν πιο διαφανείς προκειμένου να τονωθεί η παραγωγή και η χρησιμοποίηση σπόρων προς σπορά και κονδύλων πατάτας προς φύτευση που παράγονται με αυτή τη μέθοδο.

(9) Κάθε κράτος μέλος θα πρέπει επομένως να δημιουργήσει μια βάση δεδομένων όπου θα καταγράφονται οι σπόροι προς σπορά και οι κόνδυλοι πατάτας προς φύτευση που έχουν παραχθεί με τη βιολογική μέθοδο παραγωγής και σύμφωνα με τα γενικά κριτήρια για την παραγωγή σπόρων προς σπορά και πολλαπλασιαστικού υλικού και να τη θέσει στη διάθεση των χρηστών. Στο πλαίσιο αυτό και προκειμένου να διευκολυνθεί η πρόσβαση στις πληροφορίες κρίνεται σκόπιμο να βρεθεί ένα κοινό υπόδειγμα για το έντυπο καταχώρησης, που θα χρησιμοποιείται από τους προμηθευτές σπόρων για την καταχώρηση των σπόρων προς σπορά και των κονδύλων πατάτας προς φύτευση στις βάσεις δεδομένων.

(10) Κάθε κράτος μέλος θα πρέπει να φροντίσει για τη δημοσίευση μιας έκθεσης σχετικά με τις άδειες που θα έχει χορηγήσει, προς ενημέρωση όλων των ενδιαφερομένων, των κρατών μελών και της Επιτροπής.

(11) Το σύστημα θα επανεξετασθεί επισταμένως μετά από τα δύο πρώτα χρόνια εφαρμογής ώστε να διαπιστωθεί σε ποιο βαθμό οι σπόροι προς σπορά και το αγενές πολλαπλασιαστικό υλικό βιολογικής παραγωγής χρησιμοποιούνται από τους γεωργούς. Στο πλαίσιο αυτό η Επιτροπή θα πρέπει να εξετάσει τη δυνατότητα δημιουργίας μιας βάσης δεδομένων σε κοινοτικό επίπεδο.

(12) Τα μέτρα που προβλέπει ο παρών κανονισμός είναι σύμφωνα με τη γνώμη της επιτροπής που έχει συσταθεί σύμφωνα με το άρθρο 14 του κανονισμού (ΕΟΚ) αριθ. 2092/91,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΚΕΦΑΛΑΙΟ I ΓΕΝΙΚΟΙ ΚΑΝΟΝΕΣ

Άρθρο 1

Διατήρηση της παρέκκλισης

1. Η παρέκκλιση, που προβλέπεται από το άρθρο 6 στοιχείο α), του κανονισμού (ΕΟΚ) αριθ. 2092/91, σύμφωνα με την οποία τα κράτη μέλη μπορούν να εγκρίνουν τη χρησιμοποίηση σπόρων προς σπορά και αγενούς πολλαπλασιαστικού υλικού που δεν έχουν παραχθεί με τη βιολογική μέθοδο, με δεδομένο ότι έχουν τηρηθεί οι όροι που προβλέπει αυτό το άρθρο, αναφορικά με τα είδη που δεν βρίσκονται στον κατάλογο του Παραρτήματος του παρόντος κανονισμού, διατηρείται και μετά τις 31 Δεκεμβρίου 2003.

Τα κριτήρια και οι διαδικαστικοί κανόνες για την εφαρμογή της παρέκκλισης που αφορά τους παραπάνω σπόρους προς σπορά και τους κονδύλους πατάτας προς φύτευση καθορίζονται στα άρθρα 3 έως 14.

2. Τα είδη, των οποίων οι σπόροι προς σπορά και κόνδυλοι πατάτας προς φύτευση έχει διαπιστωθεί, σύμφωνα με τη διαδικασία που προβλέπει το άρθρο 14 του κανονισμού (ΕΟΚ) αριθ. 2092/91, ότι διατίθενται σε επαρκείς ποσότητες για σημαντικό αριθμό ποικιλιών σε ολόκληρη την κοινοτική επικράτεια αναγράφονται στο παράρτημα του παρόντος κανονισμού.

Για τα είδη που αναφέρονται στο παράρτημα δεν χρειάζονται άδειες σύμφωνα με την παρέκκλιση της παραγράφου 1, εκτός εάν συντρέχει ένας από τους λόγους που προβλέπονται στο άρθρο 5 παράγραφος 1 στοιχείο δ).

Άρθρο 2

Ορισμοί

Σε σχέση με τον παρόντα κανονισμό:

α) ισχύουν οι ορισμοί που προβλέπει ο κανονισμός (ΕΟΚ) αριθ. 2092/91·

β) "προμηθευτής" θεωρείται ο επιχειρηματίας που εμπορεύεται με άλλους επιχειρηματίες σπόρους προς σπορά.

ΚΕΦΑΛΑΙΟ II ΕΦΑΡΜΟΓΗ ΤΗΣ ΠΑΡΕΚΚΛΙΣΗΣ

Άρθρο 3

Χρησιμοποίηση σπόρων προς σπορά και κονδύλων πατάτας προς φύτευση που δεν έχουν παραχθεί με τη βιολογική μέθοδο

Τα κράτη μέλη μπορούν, σύμφωνα με τη διαδικασία που προβλέπει το άρθρο 5, να επιτρέψουν τη χρησιμοποίηση σπόρων προς σπορά και κονδύλων πατάτας προς φύτευση που δεν παράγονται με τη βιολογική μέθοδο υπό τον όρο ότι:

α) δεν θα έχει γίνει χρήση φυτοφαρμάκων με εξαίρεση αυτά που επιτρέπονται για τους σπόρους προς σπορά που αναφέρονται στο μέρος Β του παραρτήματος II του κανονισμού (ΕΟΚ) αριθ. 2092/91, εκτός εάν η χρήση τους προβλέπεται από την οδηγία 2000/29/ΕΚ του Συμβουλίου(3) για φυτοϋγειονομικούς λόγους από την αρμόδια αρχή του κράτους μέλους για όλες τις ποικιλίες ενός συγκεκριμένου είδους στην περιοχή όπου πρόκειται να χρησιμοποιηθούν οι σπόροι προς σπορά ή οι κόνδυλοι πατάτας προς φύτευση και

β) θα έχουν παραχθεί χωρίς τη χρησιμοποίηση γενετικά τροποποιημένων οργανισμών ή/και προϊόντων που προέρχονται από αυτούς.

Άρθρο 4

Αρχές ή οργανισμοί που χορηγούν τις άδειες

Οι αρχές επιθεώρησης ή οι οργανισμοί που προβλέπονται από το άρθρο 9 του κανονισμού (ΕΟΚ) αριθ. 2092/91, είναι αρμόδιοι για τη χορήγηση των αδειών που προβλέπονται στο άρθρο 5 του παρόντος κανονισμού, εκτός εάν το κράτος μέλος ορίσει άλλες αρχές ή όργανα τα οποία και θα επιβλέπει.

Άρθρο 5

Όροι για την χορήγηση αδειών

1. Η άδεια για τη χρησιμοποίηση σπόρων προς σπορά και κονδύλων πατάτας προς φύτευση που δεν παράγονται με βιολογική μέθοδο μπορεί να χορηγηθεί μόνο στις ακόλουθες περιπτώσεις:

α) όταν καμία ποικιλία του είδους που θέλει να προμηθευθεί ο χρήστης δεν είναι καταχωρημένη στη βάση δεδομένων που προβλέπεται από το άρθρο 6·

β) όταν κανένας προμηθευτής δεν είναι σε θέση να παραδώσει τους σπόρους προς σπορά ή τους κονδύλους πατάτας προς φύτευση πριν την σπορά ή τη φύτευση στις περιπτώσεις που ο χρήστης τους έχει παραγγείλει εγκαίρως·

γ) όταν η ποικιλία την οποία θέλει να προμηθευθεί ο χρήστης δεν είναι καταχωρημένη στη βάση δεδομένων και ο χρήστης είναι σε θέση να αποδείξει ότι καμία από τις άλλες καταχωρημένες ποικιλίες του ιδίου είδους δεν είναι κατάλληλη και κατά συνέπεια η άδεια είναι σημαντική για τη δική του παραγωγή·

δ) όταν πρόκειται για λόγους που εξυπηρετούν την έρευνα και τις δοκιμές μικρής κλίμακας σε αγρούς ή για λόγους διατήρησης κάποιας ποικιλίας, υπό τον όρο ότι θα έχει συναινέσει η αρμόδια αρχή του κράτους μέλους.

2. Η άδεια θα πρέπει να χορηγείται πριν την σπορά.

3. Η άδεια θα πρέπει να χορηγείται μόνο σε μεμονωμένους χρήστες και μόνο για μία καλλιεργητική περίοδο, ενώ η αρχή ή ο οργανισμός που χορηγούν τις άδειες θα πρέπει να τηρούν αρχεία σχετικά με τις ζητούμενες ποσότητες σπόρου προς σπορά ή κονδύλων πατάτας προς φύτευση.

4. Κατά παρέκκλιση από την παράγραφο 3, η αρμόδια αρχή του κράτους μέλους μπορεί να χορηγήσει μια γενική άδεια για:

- συγκεκριμένο είδος στις περιπτώσεις που πληρούνται οι όροι της παραγράφου 1 στοιχείο α) ή

- συγκεκριμένη ποικιλία στις περιπτώσεις που πληρούνται οι όροι της παραγράφου 1 στοιχείο γ).

Οι άδειες αυτές θα πρέπει να αναγράφονται με σαφήνεια στη βάση δεδομένων.

5. Άδεια μπορεί να χορηγηθεί μόνο κατά τη διάρκεια των περιόδων για τις οποίες επικαιροποιείται η βάση δεδομένων σύμφωνα με το άρθρο 7 παράγραφος 3.

ΚΕΦΑΛΑΙΟ III ΚΑΝΟΝΕΣ ΚΑΤΑΧΩΡΗΣΗΣ ΤΩΝ ΣΠΟΡΩΝ ΠΡΟΣ ΣΠΟΡΑ Ή ΤΩΝ ΚΟΝΔΥΛΩΝ ΠΑΤΑΤΑΣ ΠΡΟΣ ΦΥΤΕΥΣΗ ΠΟΥ ΠΑΡΑΓΟΝΤΑΙ ΜΕ ΤΗ ΒΙΟΛΟΓΙΚΗ ΜΕΘΟΔΟ

Άρθρο 6

Βάση δεδομένων

1. Κάθε κράτος μέλος θα πρέπει να εξασφαλίσει τη δημιουργία μια ηλεκτρονικής βάσης δεδομένων για την καταχώρηση των διάφορων ποικιλιών σπόρων προς σπορά ή κονδύλων πατάτας προς φύτευση που παράγονται με βιολογική μέθοδο, όπως περιγράφεται στο άρθρο 6 παράγραφος 2 του κανονισμού (ΕΟΚ) αριθ. 2092/91, και είναι διαθέσιμες στην επικράτειά του.

2. Τη βάση δεδομένων θα διαχειρίζεται η αρμόδια αρχή του κράτους μέλους ή μια αρχή ή ένας οργανισμός που θα έχει οριστεί γι' αυτόν το σκοπό από το κράτος μέλος και θα αποκαλείται στο εξής "ο διαχειριστής της βάσης δεδομένων". Τα κράτη μέλη μπορούν επίσης να ορίσουν μια αρχή ή έναν ιδιωτικό οργανισμό που θα βρίσκεται σε ένα άλλο κράτος μέλος.

3. Κάθε κράτος μέλος κοινοποιεί στην Επιτροπή και στα άλλα κράτη μέλη την επωνυμία της αρχής ή του ιδιωτικού οργανισμού που ορίστηκε για τη διαχείριση της βάσης δεδομένων.

Άρθρο 7

Καταχώρηση

1. Οι ποικιλίες των οποίων οι σπόροι προς σπορά ή οι κόνδυλοι πατάτας προς φύτευση παράγονται με τη βιολογική μέθοδο και είναι διαθέσιμες θα πρέπει να καταχωρούνται στις βάσεις δεδομένων μετά από αίτηση του προμηθευτή.

2. Οποιαδήποτε ποικιλία που δεν θα έχει καταχωρηθεί στη βάση δεδομένων θα πρέπει να θεωρείται ως μη διαθέσιμη αναφορικά με την εφαρμογή του άρθρου 5 του παρόντος κανονισμού.

3. Κάθε κράτος μέλος ορίζει σε ποια περίοδο του έτους επικαιροποιείται η βάση δεδομένων για κάθε είδος ή ομάδα ειδών που καλλιεργούνται στην επικράτειά του. Η βάση δεδομένων θα περιλαμβάνει τις σχετικές πληροφορίες.

Άρθρο 8

Όροι καταχώρησης

1. Προκειμένου να προβεί σε μια καταχώρηση ο προμηθευτής πρέπει:

α) να αποδείξει ότι ο ίδιος ή ο τελευταίος επιχειρηματίας, στις περιπτώσεις που ο προμηθευτής ασχολείται μόνο με προσυσκευασμένο σπόρο προς σπορά ή κονδύλους πατάτας προς φύτευση, έχουν αποτελέσει αντικείμενο του συστήματος ελέγχου που προβλέπεται από το άρθρο 9 του κανονισμού (ΕΟΚ) αριθ. 2092/91·

β) να αποδείξει ότι ο σπόρος προς σπορά ή οι κόνδυλοι πατάτας προς φύτευση που πρόκειται να διατεθούν στην αγορά πληρούν τις γενικές διατάξεις που ισχύουν για το σπόρο προς σπορά και το αγενές πολλαπλασιαστικό υλικό·

γ) να διαθέτει όλες τις πληροφορίες που προβλέπονται από το άρθρο 9 του παρόντος κανονισμού και να αναλάβει την υποχρέωση να επικαιροποιεί αυτές τις πληροφορίες μετά από αίτημα του διαχειριστή της βάσης δεδομένων ή κάθε φορά που είναι απαραίτητη αυτή η επικαιροποίηση για να διασφαλιστεί ότι παραμένουν αξιόπιστες οι πληροφορίες.

2. Ο διαχειριστής της βάσης δεδομένων μπορεί, με την έγκριση της αρμόδιας αρχής του κράτους μέλους, να απορρίψει την αίτηση κάποιου προμηθευτή ή να διαγράψει μια καταχώρηση εάν ο προμηθευτής δεν συμμορφούται προς τις διατάξεις της παραγράφου 1.

Άρθρο 9

Καταχωρούμενες πληροφορίες

1. Για κάθε ποικιλία και για κάθε προμηθευτή η βάση δεδομένων θα πρέπει να περιλαμβάνει τουλάχιστον τις ακόλουθες πληροφορίες:

α) την επιστημονική ονομασία κάθε είδους και την ονομασία της ποικιλίας·

β) το όνομα, και τα λοιπά στοιχεία για επικοινωνία του προμηθευτή ή του αντιπροσώπου του·

γ) την περιοχή στην οποία ο προμηθευτής μπορεί να παραδώσει το σπόρο προς σπορά ή τους κονδύλους πατάτας προς φύτευση στον χρήστη μέσα στο χρονικό διάστημα που απαιτείται συνήθως για την παράδοση·

δ) την χώρα ή την περιοχή όπου δοκιμάζεται και εγκρίνεται η ποικιλία ώστε να καταχωρηθεί στους κοινούς καταλόγους ποικιλιών καλλιεργούμενων φυτικών ειδών και κηπευτικών·

ε) την ημερομηνία από την οποία θα είναι διαθέσιμοι οι σπόροι προς σπορά ή οι κόνδυλοι πατάτας προς φύτευση·

στ) την επωνυμία ή/και τον κωδικό της αρχής ελέγχου ή του οργανισμού που επιθεωρεί τους επιχειρηματίες όπως προβλέπεται από το άρθρο 9 του κανονισμού (ΕΟΚ) αριθ. 2092/91.

2. Ο προμηθευτής, μόλις διαπιστώσει ότι δεν είναι πλέον διαθέσιμη κάποια από τις καταχωρημένες ποικιλίες, θα πρέπει να ενημερώσει αμέσως τον διαχειριστή της βάσης δεδομένων. Οι αλλαγές πρέπει να καταχωρούνται στη βάση δεδομένων.

3. Εκτός από τις πληροφορίες που προβλέπονται στην παράγραφο 1, η βάση δεδομένων θα πρέπει να περιλαμβάνει και ένα κατάλογο με τα είδη που αναγράφονται στο παράρτημα.

Άρθρο 10

Πρόσβαση στις πληροφορίες

1. Οι πληροφορίες της βάσης δεδομένων θα πρέπει να διατίθενται ατελώς μέσω του διαδικτύου στους χρήστες του σπόρου προς σπορά ή των κονδύλων πατάτας προς φύτευση καθώς και στο κοινό. Τα κράτη μέλη μπορούν να αποφασίσουν ότι οι χρήστες που είναι καταχωρημένοι σύμφωνα με το άρθρο 8 παράγραφος 1) στοιχείο α) του κανονισμού (ΕΟΚ) αριθ. 2092/91 θα λαμβάνουν, μετά από αίτημά τους, από το διαχειριστή της βάσης δεδομένων γραπτές πληροφορίες σχετικά με μια ή περισσότερες ομάδες ειδών.

2. Τα κράτη μέλη θα πρέπει να διασφαλίζουν ότι όλοι οι χρήστες που είναι καταχωρημένοι σύμφωνα με το άρθρο 8 παράγραφος 1) στοιχείο α) του κανονισμού (ΕΟΚ) αριθ. 2092/91 θα ενημερώνονται τουλάχιστον μια φορά το χρόνο σχετικά με το σύστημα και με τον τρόπο που θα αντλούν πληροφορίες από τη βάση δεδομένων.

Άρθρο 11

Τέλος καταχώρησης

Για κάθε καταχώρηση ενδέχεται να πληρωθεί τέλος, το οποίο θα αντιπροσωπεύει το κόστος καταχώρησης και διατήρησης της πληροφορίας στη βάση δεδομένων. Η αρμόδια αρχή κάθε κράτους μέλους θα πρέπει να εγκρίνει το ύψος των τελών που θα επιβάλει ο διαχειριστής της βάσης δεδομένων.

ΚΕΦΑΛΑΙΟ IV ΕΚΘΕΣΗ ΚΑΙ ΤΕΛΙΚΕΣ ΔΙΑΤΑΞΕΙΣ

Άρθρο 12

Ετήσια έκθεση

1. Οι αρχές ή οι οργανισμοί που είναι αρμόδιοι για τη χορήγηση αδειών σύμφωνα με το άρθρο 4 θα πρέπει να καταχωρούν όλες τις άδειες και να συντάσσουν έκθεση με όλες τις σχετικές πληροφορίες, την οποία θα πρέπει να αποστέλλουν στην αρμόδια αρχή του κράτους μέλους και στο διαχειριστή της βάσης δεδομένων.

Η έκθεση αυτή θα περιλαμβάνει, για κάθε είδος που αφορά η άδεια σύμφωνα με το άρθρο 5 παράγραφος 1, τις ακόλουθες πληροφορίες:

α) την επιστημονική ονομασία του είδους και την ονομασία της ποικιλίας·

β) την αιτιολόγηση κάθε άδειας με παραπομπή στο άρθρο 5 παράγραφος 1 στοιχεία α), β), γ) ή δ)·

γ) το συνολικό αριθμό των αδειών·

δ) το σύνολο της σχετικής ποσότητας σπόρου προς σπορά ή,

ε) τα φυτοφάρμακα που χρησιμοποιήθηκαν για φυτοϋγειονομικούς λόγους, όπως προβλέπεται από το άρθρο 3 στοιχείο α).

2. Όσον αφορά τις άδειες βάσει του άρθρου 5 παράγραφος 4 η έκθεση πρέπει να περιέχει τις πληροφορίες που προβλέπονται στην παράγραφος 1 στοιχείο α) καθώς και την περίοδο κατά την οποία η άδεια ήταν σε ισχύ.

Άρθρο 13

Ανακεφαλαιωτική έκθεση

Η αρμόδια αρχή κάθε κράτους μέλους θα πρέπει, μέχρι τις 31 Δεκεμβρίου κάθε έτους, να συγκεντρώνει τις εκθέσεις και να διαβιβάζει στην Επιτροπή και στα άλλα κράτη μέλη μια συνοπτική έκθεση, η οποία θα καλύπτει όλες τις άδειες που δόθηκαν από το κράτος μέλος κατά το προηγούμενο ημερολογιακό έτος. Η έκθεση θα περιλαμβάνει τις πληροφορίες που ορίζονται επακριβώς στο άρθρο 12. Οι πληροφορίες αυτές θα δημοσιευθούν στη βάση δεδομένων. Η αρμόδια αρχή μπορεί να αναθέτει τη συγκέντρωση των εκθέσεων στο διαχειριστή της βάσης δεδομένων.

Άρθρο 14

Πληροφορίες κατόπιν αιτήσεως

Εάν ζητηθούν από ένα κράτος μέλος ή από την Επιτροπή λεπτομερείς πληροφορίες σχετικά με τις άδειες που έχουν χορηγηθεί σε μεμονωμένες περιπτώσεις, αυτές θα πρέπει να είναι διαθέσιμες.

Άρθρο 15

Επανεξέταση

Πριν τις 31 Ιουλίου 2006 η Επιτροπή θα εξετάσει εάν διατίθενται και χρησιμοποιούνται σπόροι προς σπορά και αγενές πολλαπλασιαστικό υλικό που παράγονται με τη βιολογική μέθοδο και εάν εφαρμόζεται όντως ο παρών κανονισμός και θα επιφέρει, εν ανάγκη, τις κατάλληλες τροποποιήσεις.

Άρθρο 16

Έναρξη της ισχύος και εφαρμογή

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Ιανουαρίου 2004.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Αυγούστου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 198 της 22.7.1991, σ. 1.

(2) ΕΕ L 85 της 2.4.2003, σ. 15.

(3) ΕΕ L 169 της 10.7.2000, σ. 1.

ΠΑΡΑΡΤΗΜΑ

H Eπιτροπή ερευνά επί του παρόντος το θέμα αυτό σε συνεργασία με τα κράτη μέλη με στόχο να καταρτισθεί ένας κατάλογος όπου θα αναγράφονται τα είδη που θα εμπεριέχονται στο παράρτημα, σύμφωνα με τη γνώμη της επιτροπής που έχει συσταθεί σύμφωνα με το άρθρο 14 του κανονισμού (ΕΟΚ) αριθ. 2092/91.